**Núm. d’expedient:** 15/1990

**Assumpte:** Projecte de reglament de l’Institut Interuniversitari d’Estudis Orientals

**Sol·licitant:** Institut d’Estudis Interuniversitaris d’Estudis Orientals

Després de tenir en compte les disposicions legals que són aplicables en aquest cas, emeto el següent

**INFORME**

Primer: Règim jurídic

El règim jurídic dels instituts interuniversitaris, creats conjuntament per la Universitat de Barcelona i amb la seva participació, està contingut en els preceptes següents:

*a*) Els articles 7, 10 i 11 de la Llei orgànica 11/1983, de 25 d’agost, de reforma universitària.

*b*) Els articles 46 a 54 dels Estatuts de la Universitat de Barcelona.

*c*) La normativa aprovada per la Junta de Govern de la Universitat de Barcelona en data 13 de març de 1989, de tramitació de sol·licituds per a la creació d’instituts i centres de recerca.

Segon: Control de la legalitat

Un cop estudiat detingudament el projecte de reglament, s’ha establert que les qüestions següents no s’ajusten a dret:

1. De la redacció de l’article 3 se’n desprèn la participació obligada de la Universitat de Barcelona en el finançament de les despeses de l’Institut.

Aquesta disposició entra en contradicció amb l’article 3 de la normativa aprovada per la Junta de Govern, que textualment disposa:

«La Universitat no participarà en les despeses específiques de l’Institut, llevat d’algun cas excepcional que s’haurà de qualificar i quantificar en forma expressa i raonada abans que la Universitat, si s’escau, ho accepti.»

2. Als paràgrafs *a* i *b* de l’article 8 es preveu la participació de professorat universitari com a membres de l’Institut, després que el departament respectiu hi hagi donat la conformitat. Cal afegir-hi que, en el cas de personal docent de la Universitat de Barcelona, és necessària la conformitat prèvia del consell de divisió, segons el que preveu l’article 4 de la normativa aprovada per la Junta de Govern, que textualment diu:

«Per a l’adscripció de personal de la Universitat a un institut caldrà obtenir la conformitat prèvia dels respectius departaments i del consell de divisió per tal d’assegurar-ne les necessitats docents.»

3. A l’article 9 es preveu que l’adscripció del personal a l’Institut serà per temps limitat i renovable, sense cap altra concreció sobre terminis de renovació, per la qual cosa es pot inferir que possibilita l’adscripció per temps indefinit.

Aquest fet vulnera, pel que fa als ajudants, el que disposa l’article 34.3 de la Llei de reforma universitària, que diu:

«Els ajudants de facultats [...] seran contractats per dedicació a temps complet per un termini màxim de dos anys [...] Aquests contractes seran renovables per un sol cop, per un termini màxim de tres anys.»

Tercer: Procediment de creació

En cas que l’Institut estigui pendent de creació, s’ha de seguir el procediment establert als articles 10.2 de la Llei de reforma universitària, 50 i 52 dels Estatuts de la Universitat de Barcelona i la normativa aprovada per la Junta de Govern de la Universitat de Barcelona, en data 13 de març de 1989. Com a tràmit previ, entre d’altres, a la constitució, es requereix la signatura d’un preacord o conveni entre les universitats que hi participen (article 52 dels Estatuts de la Universitat de Barcelona), on s’han de concretar els termes de la participació en l’Institut de cada part. Aquesta fita és, potser, la més important per a la futura creació i posada en funcionament.

Barcelona, 18 de maig de 1990

El cap de l’Assessoria Jurídica

[*Espai per a la signatura*]

Jesús Martínez i Pou